**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: SZO/493-1/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. július 24-ei nyilvános ülésére**

**Tárgy:** A közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet módosítása

**Az előterjesztő:** Papp Gábor polgármester

**Készítette:**  dr. Tüske Róbert jegyző

**Megtárgyalta:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

A közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet módosítását kezdeményezem.

1. Az elmúlt időszakban kirívóan megszaporodtak azok a cselekmények, amelynek következtében elsősorban a szelektív hulladékszigetek környékén a szelektív hulladékot nem megfelelően helyezik el, továbbá ott olyan hulladékot helyeznek el, amely nem tartozik a gyűjtőhelyen elhelyezhető hulladék körébe.

Az önkormányzat a város tisztasága, rendezettsége érdekében kénytelen elszállíttatni ezt a szabálytalanul elhelyezett hulladékot a gyűjtőhelyekről. Gondot jelent továbbá, amit GAMESZ többszöri jelzése és közterület-felügyelők ellenőrzési gyakorlata is megerősít, hogy az üzletekből a göngyöleget a közterületi, elsősorban utcai, nem az erre a célra és kapacitásra kialakított gyűjtőedényekbe helyezik el, ezért ennek további megakadályozása érdekében indokoltnak, e tevékenységnek a közösségi együttélés alapvető szabályainak sérelmére történő értékelése, szabályozása.

A szabályt szegőkkel szemben szankció alkalmazását is kilátásba kell helyezni, ezért **a közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet** (a továbbiakban: Ör.) 14 - 15 § módosítását javaslom.

Az Ör. hatályos rendelkezései:

*„14. § (1) Az ingatlantulajdonos köteles a közszolgáltatás ellátásával megbízott közszolgáltatót igénybe venni, és a hulladékot a települési szilárd hulladékkal kapcsolatos, az egyes közszolgáltatások kötelező igénybevételéről szóló Hévíz Város Önkormányzat Képviselő-testületének 32/1995. (XII. 19.) önkormányzati rendeletben feljogosított közszolgáltatónak (hulladékkezelőnek) átadni.*

*(2) Az ingatlantulajdonos köteles gondoskodni a gyűjtőedények rendeltetésszerű használatáról, rendeltetésszerű használatra alkalmas állapotban tartásáról, valamint környezetük tisztán tartásáról.*

*(3) A gyűjtőedényt úgy kell kihelyezni, hogy azzal ne akadályozza a jármű és gyalogos forgalmat, és az elhelyezés baleset vagy károkozás veszélyének előidézésével ne járhasson.*

*(4) Az ingatlantulajdonos a gyűjtőedénybe - a közszolgáltató általi elszállítás céljából - olyan hulladékot nem helyezhet el, amely az edényt, a szállítóeszközt, vagy a szállító személyzet testi épségét, egészségét veszélyezteti (különösen tégla, beton, vas, folyékony, mérgező, tűzveszélyes és robbanásveszélyes anyag, állati tetem, környezetet veszélyeztető veszélyes anyag).*

*(5) Az ingatlantulajdonos köteles a hulladékgyűjtő edényt a hulladékszállítási napokon kívül az ingatlanán tárolni.*

*15. § (1) Az ingatlantulajdonos köteles a veszélyes hulladékokat a települési szilárd hulladék más összetevőitől elkülönítetten gyűjteni, és a veszélyes hulladék átvételére feljogosított hulladékkezelőnek átadni.*

*(2) Az ingatlantulajdonos és az építtető, illetőleg az, akinek a tevékenysége révén a hulladék keletkezett, köteles gondoskodni az építési törmelék elszállításáról vagy elszállíttatásáról a hulladékgyűjtő vagy kezelő telepre, vagy külön építési törmelék (sitt) lerakó helyre.*

*(3) Az ingatlantulajdonos - a közszolgáltató általi elszállítás céljából a nagy darabos hulladékát (lom) a legfeljebb a közzétett lomtalanítási időpont előtti napon és területre helyezheti ki a közterületre.”*

A felmerült problémára a **szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény** rendelkezései sem nyújtanak maradéktalan megoldást, mert a törvény rendelkezése szerint:

***„****150. Köztisztasági szabálysértés*

*196. § (1) Aki*

*a) a közterületen, a közforgalom céljait szolgáló épületben, vagy közforgalmú közlekedési eszközön szemetel, ezeket beszennyezi,*

*b) a felügyelete alatt lévő állat által az a) pontban megjelölt helyen okozott szennyezés megszüntetéséről nem gondoskodik,*

*szabálysértést követ el.*

*(2) Aki települési hulladékot a közterületen engedély nélkül lerak, elhelyez, vagy nem a kijelölt lerakóhelyen rak le vagy helyez el, szabálysértést követ el.”*

A **Büntető Törvénykönyvről szóló 2012. évi C. törvény** vonatkozó tényállása a következő:

*„A hulladékgazdálkodás rendjének megsértése*

*248. § (1) Aki*

*a) arra a célra hatóság által nem engedélyezett helyen hulladékot elhelyez,*

*b) engedély nélkül vagy az engedély kereteit túllépve hulladékgazdálkodási tevékenységet, illetve hulladékkal más jogellenes tevékenységet végez,*

*bűntett miatt három évig terjedő szabadságvesztéssel büntetendő.*

*(2) A büntetés egy évtől öt évig terjedő szabadságvesztés, ha az (1) bekezdésben meghatározott bűncselekményt a hulladékról szóló törvény szerinti veszélyes hulladékra követik el.*

*(3) Aki a bűncselekményt gondatlanságból követi el, vétség miatt az (1) bekezdésben meghatározott esetben egy évig, a (2) bekezdésben meghatározott esetben két évig terjedő szabadságvesztéssel büntetendő.*

*(4) E § alkalmazásában*

*a) hulladék: mindaz, amit a hulladékról szóló törvény hulladéknak minősít, ha alkalmas az emberi élet, testi épség, egészség, a föld, a víz, a levegő vagy azok összetevői, illetve élő szervezet egyedének veszélyeztetésére;*

*b) hulladékgazdálkodási tevékenység: a hulladéknak a hulladékról szóló törvényben meghatározott gyűjtése, begyűjtése, szállítása - ideértve az országba történő behozatalt, onnan történő kivitelt, valamint az azon történő átszállítást -, előkezelése, tárolása, hasznosítása, ártalmatlanítása.”*

A Kúria [1/2015. számú büntető elvi határozat](http://www.lb.hu/hu/elvhat/12015-szamu-bunteto-elvi-hatarozat)a a következőket emeli ki.

A hulladékgazdálkodás rendjének megsértése elnevezésű tényállás keretdiszpozíció, annak háttérjogszabálya elsődlegesen a hulladékról szóló 2012. évi CLXXXV. törvény (a továbbiakban: Ht.), valamint annak végrehajtási rendeletei. Az elkövetési tárgy az (1) bekezdésben szabályozott alapesetben a hulladék, a (2) bekezdésben szabályozott minősített esetben pedig a veszélyes hulladék. Tulajdonképpen a hulladéknak ez a minősége, nevezetesen a törvényben (Ht.-ben) írt kiemelt veszélyesség a minősítő körülmény. A Ht. 2. §-ának 23. pontja szerint hulladék bármely anyag vagy tárgy, amelytől birtokosa megválik, megválni szándékozik, vagy megválni köteles.

Ezt a rendkívül tág fogalmat – a jogállami büntetőjog követelményének megfelelően – a törvény (4) bekezdésének a) pontjában írt értelmező rendelkezéssel szűkíti oly módon, hogy csak a Ht. szerinti olyan hulladék lehet a bűncselekmény elkövetési tárgya, amely alkalmas az emberi élet, testi épség, egészség, vagy a föld, a víz, a levegő, azok összetevői, illetve bármely élő szervezet egyedének veszélyeztetésére. A „veszélyeztetésre alkalmasság” ekként a büntetőjogi hulladékfogalom immanens sajátossága. Ez pedig a büntetőeljárásban ténykérdés, amelynek megállapítása egyéb feltételek fennállása esetén szakértői bizonyítást is igényelhet.

A problémás esetekben a hulladékot a kijelölt lerakóhelyen helyezik el, azonban nem kerül betartásra a hulladék elhelyezésére vonatkozó szabályozás, ezért a szabálysértési rendelkezés tényállása nem minden esetben valósul meg, így szabálysértési feljelentést nem minden esetre vonatkozóan lehet tenni.

A Magyarország helyi önkormányzatairól szóló 2011. évi CLXXXIX. törvény 8. § (2) bekezdésében és a 143. § (4) bekezdés *d)* pontjában kapott felhatalmazás alapján, az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit a képviselő-testület önkormányzati rendeletben állapíthatja meg. Az Ör. szabályozza a hulladékkal kapcsolatos kötelezettségeket.

A módosítási javaslat pontosítja a fogalmakat a hulladékról szóló 2012. évi CLXXXV. törvénnyel (a továbbiakban: Ht.) összhangban és pontosítja elkövetői kört is.

Ht. *„2. §**(1) E törvény alkalmazásában:*

*10. építési-bontási hulladék: az épített környezet alakításáról és védelméről szóló törvény szerinti építési tevékenységből származó hulladék;*

*18. gyűjtőedény: szabványos mérettel rendelkező hulladékgyűjtő edényzet, hulladékgyűjtő zsák, valamint az elkülönített hulladékgyűjtés céljából üzemeltetett eszköz, berendezés;*

*19. gyűjtőhely: az átvételi hely, a hulladékgyűjtő pont, a hulladékgyűjtő udvar, valamint a munkahelyi gyűjtőhely és az üzemi gyűjtőhely;*

*21. háztartási hulladék: a háztartásokban képződő vegyes, elkülönítetten gyűjtött, valamint lomhulladék, ideértve a lakásokban, lakóingatlanokban, a pihenés, üdülés céljára használt helyiségekben, valamint a lakóházak közös használatú helyiségeiben és területein képződő hulladékot;*

*22. háztartási hulladékhoz hasonló hulladék: az a vegyes, illetve elkülönítetten gyűjtött hulladék, amely a háztartásokon kívül képződik, és jellegében, összetételében a háztartási hulladékhoz hasonló;*

*23. hulladék: bármely anyag vagy tárgy, amelytől birtokosa megválik, megválni szándékozik vagy megválni köteles;*

*24. hulladékbirtokos: a hulladéktermelő, továbbá bármely jogalany, akinek vagy amelynek a hulladék a birtokában van;*

*25. hulladékfajta: az az anyagfajta - így különösen fa, fém, papír, üveg, kompozit, műanyag, biológiailag lebomló -, amelyből az adott hulladék képződik;*

*26. hulladékgazdálkodás: a hulladék gyűjtése, szállítása, kezelése, az ilyen műveletek felügyelete, a kereskedőként, közvetítőként vagy közvetítő szervezetként végzett tevékenység, a hulladékgazdálkodási létesítmények és berendezések üzemeltetése, valamint a hulladékkezelő létesítmények utógondozása;*

*27. hulladékgazdálkodási közszolgáltatás: a közszolgáltatás körébe tartozó hulladék átvételét, gyűjtését, elszállítását, kezelését, valamint a hulladékgazdálkodási közszolgáltatással érintett hulladékgazdálkodási létesítmény fenntartását, üzemeltetését, vagyonkezelését és a hulladékgazdálkodási közszolgáltatás országos szintű megszervezését biztosító, kötelező jelleggel igénybe veendő szolgáltatás;*

*34. ingatlanhasználó: az ingatlan birtokosa, tulajdonosa, vagyonkezelője, valamint a társasház és a lakásszövetkezet, aki (amely) a hulladékgazdálkodási közszolgáltatás igénybevételére köteles és akinek (amelynek) a közszolgáltató rendelkezésére áll;*

*39. lomhulladék: az ingatlanhasználótól a közszolgáltató által a lomtalanítás során átvett olyan háztartási hulladék, amely a közszolgáltatás keretében rendszeresített gyűjtőedény méreteit meghaladja;*

*43. települési hulladék: a háztartási és a háztartási hulladékhoz hasonló szilárd hulladék;*

*46a. üzlet: termékértékesítést szolgáló, a kereskedelemről szóló törvény szerinti üzlet, a vendéglátási tevékenységet folytató üzlet kivételével;”*

A módosítás hatályba lépését követően a közterület-felügyelő helyszíni bírságot fog tudni alkalmazni. A közterület-felügyelő, rendőrség, polgárőrség, és akár megfigyelő technikai eszközök bevetésével fokozott ellenőrzést fogunk indítani, és bírságolni is fogunk. A közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet szerinti ügyekben eljáró hatóság Hévíz Város Jegyzője. Szabálysértési ügyekben az eljáró hatóság Keszthelyi Járási Hivatal.

A helyszíni bírság mértéke 50 000 forintig, míg a közigazgatási bírság mértéke 200 000 forintig terjedhet.

A megfigyelő kamerák felszerelésének vonatkozásban a szükséges intézkedést megtesszük.

Á jövőre vonatkozóan, mivel a közszolgáltató biztosítja háztól történő szelektív hulladékgyűjtést, átgondoljuk és kidolgozzuk a városban lévő szelektív hulladékgyűjtő szigetek számának felülvizsgálatát, esetleges megszűntetését.

2. Módosítani indokolt továbbá az Ör. 4. §(2) bekezdését:

*„Az ingatlantulajdonos köteles gondoskodni az ingatlana előtti közterület (különösen járda, zöldsáv, árok) úttestig terjedő teljes területének gondozásáról, tisztán tartásáról, környezetkímélő hó- és síkosság-mentesítéséről, gyom-mentesítéséről, kaszálásáról, valamint a csapadékvíz zavartalan lefolyását akadályozó anyagok és más hulladékok eltávolításáról.”*

Az ingatlan tulajdonos/használó erre vonatkozó kötelezettségét magasabb szintű jogszabályok előírásokat állapítanak meg, így azok megismétlését mellőzni indokolt.

A köztisztasággal és a települési szilárd hulladékkal összefüggő tevékenységekről szóló 1/1986. (II. 21.) ÉVM-EüM együttes rendelet:

*„6. §**(1) Ha a jogszabály eltérően nem rendelkezik, a tulajdonos köteles gondoskodni*

*a) az ingatlan előtti járdaszakasz (járda hiányában egy méter széles területsáv, illetőleg ha a járda mellett zöldsáv is van, az úttestig terjedő teljes terület);*

*b) a járdaszakasz melletti nyílt árok és ennek műtárgyai, továbbá*

*c) tömbtelken a külön tulajdonban álló egyes épületek gyalogos megközelítésére és körüljárására szolgáló terület*

*tisztán tartásáról, a csapadékvíz zavartalan lefolyását akadályozó anyagok és más hulladékok eltávolításáról.*

*(4) A szórakozó-, vendéglátó- és árusító helyek, üzletek előtti járdaszakaszt a nyitvatartás ideje alatt - ettől eltérő megállapodás kivételével - a használó köteles tisztán tartani és a hulladékot eltávolítani.*

*(5) A közterület rendeltetésétől eltérő célra (árusítás, építési-szerelési munka stb. céljára) történő használata esetén a használattal érintett terület közvetlen környezetét a használó köteles tisztán tartani.”*

A helyi közutak kezelésének szakmai szabályairól szóló 5/2004. (I. 28.) GKM rendelet Melléklet az 5/2004. (I. 28.) GKM rendelethez A helyi közutak kezelésének szakmai szabályai (Szabályzat) a 3.3.2. pontban a Síkosság elleni védekezésre állapít meg előírásokat.

Mivel hivatkozott jogszabályok szankciót nem rendelnek a kötelezettséghez, ezért lehetséges annak további szankcionálása, a módosítás ennek megfelelően javasolja módosítani az Ör. 4. § (2) bekezdését.

A módosítás részletes indokolása:

1. § A jogalkotás célja a közösségi együttélés szabályait hulladék ügyben megszegő személyek bírságolása. Az ingatlanhasználó szélesebb fogalom, (Ht. 2. § (1) bekezdés 34. pont), mint a korábbi ingatlantulajdonos, ezért korábbi rendelkezéseket ennek megfelelően pontosítjuk. Gyűjtőedényt elhelyezési és gondozási szabályok megfogalmazása. Az elkülönítetten gyűjtött hulladék elhelyezésének szabályait pontosítja, továbbá a veszélyes hulladék, az építési-bontási hulladék, zöldhulladék nem megfelelő elhelyezésének szankcionálását is lehetővé tenné a módosítás. A rendezett lomtalanítás szankciója is meghatározásra kerül. Előírások kerülnek meghatározásra az üzletekből a közterületi gyűjtőedénybe történő csomagoló anyag, göngyöleg elhelyezés miatt, az üzletek gyűjtőedényeire vonatkozóan.

2. § A tulajdonos az ingatlan előtti járdaszakasz (járda hiányában egy méter széles területsáv, illetőleg ha a járda mellett zöldsáv is van, az úttestig terjedő teljes terület) tisztán tartására vonatkozó kötelezettségét pontosítja.

3. § Az Ör. 15. § hatályon kívül helyezéséről rendelkezik, mert az előírásokat a 14. § fogja össze.

4. § hatályba léptető rendelkezések.

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek!

A Képviselő-testület és Szervei Szervezeti és Működési Szabályzatáról szóló 34/2014. (X. 30.) önkormányzati rendelet 61. § (3) bekezdése értelmében – az idő rövidsége miatt – az előterjesztést bizottsági véleményezés nélkül nyújtom be.

A rendelet-tervezet elfogadása minősített többséget igényel.

**2.**

**Hévíz Város Önkormányzat Képviselő-testületének**

**…/… .. . ..) önkormányzati rendelete**

**A közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet módosításáról**

Hévíz Város Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 8. § (2) bekezdésében és a 143. § (4) bekezdés *d)* pontjában kapott felhatalmazás alapján Magyarország Alaptörvényének 32. cikk (2) bekezdésében meghatározott feladatkörében eljárva a következőket rendeli el:

**1. §** A közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet (a továbbiakban: Ör.) 4. § (2) bekezdése helyébe a következő rendelkezés lép:

„(2) A közösségi együttélés szabályait megszegi és ezért bírságolható az, aki a köztisztasággal és a települési szilárd hulladékkal összefüggő tevékenységekről szóló 1/1986. (II. 21.) ÉVM-EüM együttes rendelet 6. § szerinti kötelességét nem teljesíti.

**2. §** Az Ör. 14. § helyébe a következő rendelkezés lép:

„14. §(1) A közösségi együttélés szabályait megszegi és ezért bírságolható az:

a) ingatlanhasználó aki a hulladékgazdálkodási közszolgáltatást nem, vagy nem az egyes közszolgáltatások kötelező igénybevételéről szóló 32/1995. (XII. 19.) önkormányzati rendeletben meghatározott módon veszi igénybe;

b) ingatlanhasználó aki a gyűjtőedény rendeltetésszerű használatáról, rendeltetésszerű használatra alkalmas állapotban tartásáról, valamint környezetének tisztán tartásáról nem vagy nem megfelelően gondoskodik;

c) ingatlanhasználó aki a gyűjtőedényt a hulladékszállítási napokon kívül közterületen tárolja;

d) aki a gyűjtőedényt úgy helyezi ki, hogy azzal akadályozza a jármű és gyalogos forgalmat, vagy az elhelyezés balesetet vagy kárt okozott, annak veszélyének előidézésével jár;

e) aki a gyűjtőedénybe olyan hulladékot helyezett el, amely az edényt, a szállítóeszközt, vagy a szállító személyzet testi épségét, egészségét veszélyezteti (különösen tégla, beton, vas, folyékony, mérgező, tűzveszélyes és robbanásveszélyes anyag, állati tetem, veszélyes hulladék);

f) aki települési hulladékot, ide értve az elkülönítetten gyűjtött hulladékot is, a gyűjtőhely szabályait megszegő módon helyez el, vagy a hulladék elhelyezése során azt nem a hulladékfajtának megfelelő és arra megjelölt gyűjtőedénybe helyezi el;

g) aki a háztól elszállításra kerülő elkülönítetten gyűjtött hulladékot nem a hulladék típusának megfelelő gyűjtőedénybe (hulladékgyűjtő zsákba) helyezi el;

h) aki a veszélyes hulladékot a háztartási hulladékkal együtt adja át közszolgáltatónak;

i) aki a zöldhulladékot nem az arra kijelölt gyűjtőedényben vagy hulladékgyűjtő zsákban gyűjti elkülönítetten, és a közszolgáltatónak nem úgy adja át, hogy a zöldhulladék komposztálhatósága és lebontása biztosítható legyen;

j) az üzlettel rendelkező, üzletben foglalkoztatott, aki háztartási hulladékot, csomagoló anyagot, göngyöleget közterületi gyűjtőedénybe helyez el;

k) az üzletben kereskedelmi tevékenységet folytató kereskedő, aki nem rendelkezik az üzletnek megfelelő nagyságú gyűjtőedénnyel, továbbá az kereskedő aki nem tudja igazolni a hulladékgazdálkodási közszolgáltatás igénybevételét.”

**3. §** Hatályát veszti az Ör. 15. §-a.

**4. §** A rendelet 2017. július 28-án lép hatályba, és a hatályba lépését követő napon hatályát veszti.

dr. Tüske Róbert Papp Gábor

jegyző polgármester

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

**A rendelet-tervezet címe**: A közösségi együttélés alapvető szabályairól, valamint ezek elmulasztása, megszegése jogkövetkezményeiről szóló 24/2013. (VI.26.) önkormányzati rendelet módosítása.

**Társadalmi-gazdasági hatása**: A közösségi együttélés alapvető szabályainak sérelmére rendszeresen elkövetett hulladékkal kapcsolatos magatartás kezelése érdekében indokolt a hatályos szabályozás pontosítsa.

**Költségvetési hatása**: Külön pénzügyi fedezetet a szabályozás szigorítása nem igényel, bírság bevétel nem becsülhető mértéken növekedhet

**Környezeti, egészségi hatása**: javul a lakókörnyezet tisztasága, rendezettsége

**Adminisztratív terheket befolyásoló hatása**: nem jelentős

**Egyéb hatása**: Nincs

**A rendelet megalkotásának szükségessége**: a visszatartó hatás érdekében indokolt

**A rendelet megalkotása elmaradása esetén várható következmények**: nem lehet kialakult gyakorlatot szankcionálni.

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: részben rendelkezésre állnak, megfigyelő kamerákat kell telepíteni
* **pénzügyi**: kamera telepítés költsége

**III.**

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Tüske Róbert | jegyző/ törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **-** | **-** |  |  |